Mukavaa alkanutta vuotta kaikille Prosyyrin lukijoille! Tämäkin talvi tuntuu olevan taas runsasluminen, joten mahdollisuudet erilaisille talvilajien harrastamiselle ovat mitä parhaimmat. Mutta nyt odotellaan jo kovasti kevättä!
Allekirjoittanut tuli valituksi myös kuluvalle kaudelle Ammattiliitto Pron hallitukseen, siitä iso kiitos kaikille tukijoille! Pirkanmaan edustus hallituksessa on poikkeuksellisen kattava. Saimme kolme edustajaa hallitukseen, kaikki tellisuussektorille; itse edustan kemiaa, Jokirannan Petri teknologiateollisuutta ja Mäkisen Taru elintarviketeollisuutta.
Ja kuten jo edellisessä lehdessä ennakoinkin, Tampereen Seudun Toimihenkilöt Pro ry sai myös uuden edustajan edustajistoon; Onnittelut Martta Turuselle, joka nousi varapaikalta varsinaiseksi edustajiston jäseneksi. Eikä tässä vielä kaikki; yhdistyksemme sai eri alojen neuvottelukuntiin jäseniä enemmän kuin koskaan aiemmin. Tämä on hieno ja tärkeä asia, koska juuri neuvottelukunnat tekevät sitä tärkeää työtä alansa työehtosopimusten eteen. Eli huolehtivat jokaisen oman alansa jäsenen työehtojen ylläpidosta ja parantamisesta.
Haluan toivottaa teille kaikille neuvottelukuntien uusille ja vanhoille jäsenille onnea ja voimia sinne neuvottelukuntiin. Jaksakaahan innokkaasti puurtaa kukin omien alojenne eteen, tehdään yhdessä toimihenkilöiden työstä ja arjesta parempaa ja Ammattiliitto Prosta vielä entistäkin vahvempi ja vaikutusvaltaisempi liitto.
Yhdistyksemme on taas jo aloittanut aktiivisen toimintansa heti tammikuun alun koulutuksella ja siitä palkkiona ”koululaiset” pääsivät Teivon raveihin jännittämään. Koulutuksen aihe oli nyt niin monelle ajankohtainen aikuisena kouluttautuminen. Tämä tärkeä asia vetikin ison joukon jäseniä kuulemaan koulutuksen mahdollisuuksista ja muodoista.
Yhdistyksemme vuosikokous pidetään lauantaina 16.3., jotta siitä ei tule liian pitkä ja rankka päivä, kun monet kuitenkin arki-iltana tulevat suoraan töistä. Paikkana on Puistotorni, uusi congress&culture centre Tampereella. Tervetuloa kuulemaan yhdistyksemme menneestä ja katsomaan tulevaan sekä vaikuttamaan valintoihin! Katso kutsu tästä lehdestä ja muista ilmoittautua!
Olethan muistanut käydä tutustumassa liiton uusiin Proplus-jäsensivuihin? Jollet vielä ole, niin sitten vaan kirjautumaan ja tutustumaan. Sieltä löydät myös yhdistyksemme uudet sivut, jonne Jaakkolan Pauliina on päivittänyt myös ihan uutta asiaa. Yhdistyksen sivuilta näet myös hallituksen kokousajat. Muistathan, että Tampereen Seudun Toimihenkilöt Pro ry:n työpaikkojen luottamustoimiset ovat edelleen tervetulleita yhdistyksemme hallituksen kokouksiin kuulemaan yhdistyksemme kuulumiset ja tuomaan terveiset työpaikoiltaan.
Lukekaa myös edelleen aktiivisesti Prosyyriä, kaikkea mielenkiintoista ja mukavaa asiaa ja tapahtumaa on tulossa myös tänä vuonna!
Nähdään vuosikokouksessa ja tulevissa tapahtumissa ja jos asiaa tulee muutenkin, niin minut tavoittaa parhaiten s-postilla: sari.helenius@prohallitus.fi tai sari.helenius@suominen.fi
Tampereen Seudun Pro ry